“ฟ็อกซ์คอนน์” ยกเลิกระบบกักตัวเมือง “เจิ้งโจว” หลังจีนคลายล็อก
“ฟ็อกซ์คอนน์” ยกเลิกบังคับคุมเข้มโควิด-19 เมืองเจิ้งโจว มณฑลเหอหนานของจีน หลังรัฐบาลจีนประกาศยกเลิกนโยบายโควิดเป็นศูนย์ในสัปดาห์ที่ผ่านมา และหันไปให้ความสำคัญกับการขยายตัวทางเศรษฐกิจของประเทศแทน
“ฟ็อกซ์คอนน์” ยกเลิกบังคับคุมเข้มโควิด-19 เมืองเจิ้งโจว มณฑลเหอหนานของจีน หลังรัฐบาลจีนประกาศยกเลิกนโยบายโควิดเป็นศูนย์ในสัปดาห์ที่ผ่านมา และหันไปให้ความสำคัญกับการขยายตัวทางเศรษฐกิจของประเทศแทน
15 ธ.ค. 2565

ผู้สื่อข่าวรายงานว่า สำนักข่าวบลูมเบิร์กรายงานว่า ฟ็อกซ์คอนน์ เทคโนโลยี กรุ๊ป (Foxconn Technology Group) บริษัทผู้ผลิต iPhone รายใหญ่ของ แอปเปิ้ล อิงค์ ตัดสินใจผ่อนปรนการบังคับใช้มาตการสกัดการแพร่ระบาดของโรคโควิด-19 ในโรงงานที่เมืองเจิ้งโจว มณฑลเหอหนานของจีน ซึ่งนับเป็นก้าวสำคัญของโรงงานแห่งนี้ หลังตกที่นั่งลำบากจากความพยายามในการควบคุมโรคระบาดของภาครัฐ
โดยฟ็อกซ์คอนน์ (Foxconn) หรือหงไห่ พรีซิชัน อินดัสทรี (Hon Hai Precision Industry) เปิดเผยผ่านบัญชีทางการของบริษัทบนวีแชท (WeChat) เมื่อค่ำวานนี้ (14 ธ.ค.65) ว่า บริษัทได้ยกเลิกระบบกักตัวแบบปิด ซึ่งกำหนดให้พนักงานสามารถเดินทางไป-กลับเฉพาะที่พักกับโรงงานเท่านั้น
นอกจากนี้ ทางบริษัทยังได้กลับมาเปิดให้บริการโรงอาหารภายในโรงงานอีกครั้งและยุติการแจกอาหารฟรี 3 มื้อต่อวัน โดยการจำกัดการเข้าถึงโรงอาหารภายในโรงงานได้กลายเป็นปัญหาสำคัญที่ทำให้พนักงานไม่อิ่มท้องในช่วงโควิด-19 ระบาด จนส่งผลให้พนักงานหลายพันคนพร้อมใจลาออก
สำหรับมาตรการป้องกันโรคโควิด-19 ที่เข้มงวดของโรงงานแห่งนี้ได้สร้างแรงสั่นสะเทือนไปทั่วประเทศจีนและพื้นที่อื่นๆ โดยฟ็อกซ์คอนน์เริ่มปิดโรงอาหารและจำกัดการเดินทางของพนักงานในเดือน ต.ค. เพื่อควบคุมการแพร่ระบาดของโรค ซึ่งนำไปสู่การขาดแคลนอาหารและทำให้โรงงานเต็มไปด้วยขยะ ทำให้พนักงานหลายพันคนพากันลาออกและเดินทางออกจากเมืองเจิ้งโจว
อนึ่ง การยกเลิกการบังคับใช้มาตรการกักตัวแบบปิดของโรงงานฟ็อกซ์คอนน์ในเมืองเจิ้งโจวครั้งนี้เกิดขึ้น หลังรัฐบาลจีนประกาศยกเลิกนโยบายโควิดเป็นศูนย์ในสัปดาห์ที่ผ่านมา และหันไปให้ความสำคัญกับการขยายตัวทางเศรษฐกิจของประเทศแทน